Izvor: REUTERS/Marko Đurica

U Srbiji je do 15 časova 30. marta 2020. godine registrovano ukupno 785 potvrđenih slučajeva COVID-19, što je 44 više nego u nedelju, kada je bio registrovan 741 slučaj.

Prema podacima sa sajta Covid 19, od poslednjeg izveštaja u nedelju do 15 časova danas testirani su uzorci 622 osobe, od kojih je 44 pozitivno i 578 negativno na novi koronavirus.

Prema jutrošnjim podacima, do 9 sati, hospitalizovano je ukupno 540 pacijenata, a na respiratoru je 62.

Prema rečima epidemiloga Predraga Kona, sa beogradskom sajmu nalaze se 33 osobe s lakšom kliničkom slikom.

"Imamo 785 obolelih, ali i tri nova smrtna slučaja. Preminula je žena stara 81 godinu u KCV u Novom Sadu koja je imala hroničnu opstruktivnu bolest pluća, u KBC 'Dragiša Mišović' je preminuo 72-godišnji muškarac koji je bolovao od dijabetesa i hipertenzije i muškarac star 46 godina koji je takođe bolovao od dijabetesa i imao kardiološke probleme", kazao je Kon.

Do 15 časova, 30. marta 2020. godine, u nacionalnoj referentnoj laboratoriji Instituta Torlak testirano je ukupno 3.084 osoba koje su ispunjavale kriterijume definicije slučaja.

Sve informacije o koronavirusu čitajte u našem Blogu uživo i na stranici Koronavirus.